বড়বাজার অগ্নিকাণ্ডের জের! পুরসভার পক্ষ থেকে গ্রহণ করা হল কড়া পদক্ষেপ

কলকাতা: বড়বাজারের (Burabazar) ঋতুরাজ হোটেলে (Rituraj Hotel) ভয়াবহ অগ্নিকাণ্ডের জেরে এবার কড়া পদক্ষেপ গ্রহণ করা হল কলকাতা পুরসভার পক্ষ থেকে। মেয়র ফিরহাদ হাকিম (Mayor Firhad Hakim) জানিয়ে দিলেন, শহরে আর কোনও রকম রুফটপ রেস্তরাঁ করা যাবেনা। আর এই সিদ্ধান্ত গ্রহণ করা হয়েছে বড়বাজারে বিধ্বংসী অগ্নিকাণ্ডের ঘটনার পর। পাশাপাশি, শহরে যতকটা রুফটপ রেস্তরাঁ রয়েছে, সেগুলি আপাতত বন্ধ থাকবে।

বড়বাজারে বিধ্বংসী আগুন লাগার ঘটনার পরই, কলকাতা পুরসভার পক্ষ থেকে ঘটনার তদন্তের জন্য ৬ সদস্যের টিম ঘটন করা হয়েছে। আজ ‘টক টু মেয়র’-এ মেয়র ফিরহাদ হাকিম বলেন, রাজ্য সরকার যে কমিটি গঠন করেছে, তাদের চূড়ান্ত সিদ্ধান্ত না আসা পর্যন্ত পুরোপুরি বন্ধ থাকবে যাবতীয় রুফটপ রেস্তরাঁ।

আরও পড়ুন: রাসায়নিক কারখানায় বিস্ফোরণ!

ইতিমধ্যেই রুফটপ রেস্তরাঁর জন্য ছাদের জায়গা কমানো হয়েছে। জারি করা হয়েছে নোটিশও। পাশাপাশি, সেই নোটিশে আরও জানানো হয়েছে আপাতত সবরকম রুফটপ রেস্তরাঁ বন্ধ করা হচ্ছে। যতদিন না ঘটনার তদন্ত পুরোপুরি ভাবে শেষ হচ্ছে, ততদিন পর্যন্ত সমস্ত রুফটপ রেস্তরাঁ বন্ধ থাকবে।

মেয়র জানান, “পুলিশ কমিশনার মনোজ ভার্মাকে অনুরোধ করেছি, যাতে তিনি সমস্ত রুফটপ রেস্তরাঁর নামের তালিকা দেন। আমরা রেস্তরাঁগুলোকে নোটিস পাঠিয়ে দেব।”

বড়বাজারের মেছুয়াতে বিধ্বংসী অগ্নিকাণ্ডের জেরেই এমন সিদ্ধান্ত নেওয়া হয়েছে বলে জানান মেয়র।

২দিন আগে বড়বাজারের মেছুয়া এলাকার ঋতুরাজ হোটেলে বিধ্বংসী আগুন লাগে। আর সেই আগুনের লেলিহান শিখায় প্রাণ যায় ১৪জনের। ইতিমধ্যেই ঘটনায় পলাতক হোটেল মালিককে গ্রেফতার করা হয়েছে। হোটেলের অগ্নিনির্বাপণ ব্যবস্থায় নানান গাফিলতি ছিল বলেও জানা যাচ্ছে। ইতিমধ্যেই গোটা ঘটনার পুঙ্খানুপুঙ্খ তদন্ত শুরু করেছে পুলিশ।

দেখুন অন্য খবর